Alan Parker

Alan William Parker (født 14. februar 1944 i London, død 31. juli 2020 samme sted) var en britisk filmregissør, filmprodusent og manusforfatter som skapte flesteparten av filmene sine i USA. 


== Biografi ==
Parker startet i reklamebransjen på 1960-tallet. Han ble tidlig regnet som en av Londons mest talentfulle tekstforfattere innen reklame. Da reklame på TV begynte å vokse frem i Storbritannia, startet han sin regissørkarriere. Her innledet han også samarbeidet med filmprodusent David Puttnam, som produserte flere av filmene hans.
Parker skrev manuset til spillefilmen Melody (1971). I 1976 hadde Parker sin spillefilmdebut som regissør med den amerikanskproduserte filmen Bugsy Malone. Bugsy Malone er en gangsterkomedie-musikal, der alle rollene blir spilt av barn. Blant barna som spilte i filmen var Jodie Foster, som da var 13 år, og Michael Jackson, 17 år.
I 1978 regisserte Parker filmen Midnight Express, som endte opp med at Parker fikk flere Oscar-nominasjoner, inkludert for «beste regissør» og «beste film».
I 1980 regisserte han Fame. Deretter kom han med spillefilmen Pink Floyd: The Wall (1982), basert på Pink Floyds album The Wall. Parkers neste film var Birdy (1984), med Matthew Modine og Nicolas Cage i hovedrollene.
Angel Heart fra 1987 står i sterk kontrast til Parkers andre produksjoner. Filmen beveger seg i et område mellom thriller-, skrekk- og kriminalfilm. Med Mickey Rourke, Robert De Niro og Lisa Bonet i hovedrollene lagde Parker her en dyster og tung kriminalhistorie som beveger seg i en okkult underverden.
Mississippi i flammer (Mississippi Burning, 1988) er basert på en sann historie og tar opp rasehatet som preget Mississippi på 1960-tallet. Parker ble Oscar-nominert som «beste regissør» for filmen. Etter å ha jobbet med Dennis Quaid i den politiske filmen Come See Paradise (1990) lagde han filmen The Commitments (1991) som ble spilt inn i Irland.
Madonna og Antonio Banderas spilte hovedrollene i musikalen Evita (1996). Boken Angelas Ashes, skrevet av Frank McCourt, la grunnlaget for Parkers neste film. Angela's Ashes (1999) omhandler Frank McCourts fattige oppvekst i Irland før krigen, og hans drøm om å reise til USA.
Parkers hittil siste film, Historien om David Gale (2003) med Kevin Spacey, Laura Linney og Kate Winslet i hovedrollene, tar opp temaet dødsstraff i USA.
Parker ble i 1995 utnevnt til kommandør av Order of the British Empire (CBE). I 2001 ble han utnevnt til Knight Bachelor. Han ble dermed opphøyd i ridderstanden og fikk rett til å føre tiltaleformen sir foran sitt navn. Han fikk en æresdoktorgrad i kunst fra University of Sunderland i 2005.


== Utvalgt filmografi ==
1974 – Our Cissy
1974 – Footsteps
1975 – The Evacuees (TV)
1976 – Bugsy Malone
1978 – Midnight Express
1980 – Fame
1982 – Shoot the Moon
1982 – Pink Floyd: The Wall
1984 – Birdy
1987 – Angel Heart
1988 – Mississippi i flammer
1990 – Come See the Paradise
1991 – The Commitments
1994 – The Road to Wellville
1996 – Evita
1999 – Angela's Ashes
2003 – Historien om David GaleHan har også regissert flere reklamefilmer.


== Referanser ==


== Eksterne lenker ==
(en) Offisielt nettsted 
(en) Alan Parker – kategori av bilder, video eller lyd på Commons 
(en) Alan Parker – galleri av bilder, video eller lyd på Commons 
(en) Alan Parker på Internet Movie Database 
(sv) Alan Parker i Svensk Filmdatabas 
(da) Alan Parker på Filmdatabasen 
(da) Alan Parker på Scope 
(fr) Alan Parker på Allociné 
(en) Alan Parker på AllMovie 
(en) Alan Parker hos Turner Classic Movies 
(en) Alan Parker hos Rotten Tomatoes 
(en) Alan Parker hos The Movie Database